“บางกอกแร้นช์” พร้อมลงสนาม 15 ก.ค.นี้ มั่นใจขึ้นแท่นเจ้าตลาดเป็ดเบอร์ 1
BR พร้อมเข้าเทรด 15 ก.ค.นี้ มั่นใจขึ้นแท่นเจ้าตลาดเป็ดมือ 1 ทำให้บริษัทสามารถระดมทุนได้ตามที่วางแผนไว้
13 ก.ค. 2558

นายโจเซฟ สุเชาวว์วณิช ประธานเจ้าหน้าที่บริหาร บริษัทบางกอกแร้นช์ จำกัด (มหาชน) หรือ BR เปิดเผยว่า บริษัทมีความยินดีที่นักลงทุนให้ความสนใจในหุ้นไอพีโอของบริษัทอย่างมาก ทำให้บริษัทสามารถระดมทุนได้ตามที่วางแผนไว้
โดยบริษัทจะนำเงินที่ได้ส่วนหนึ่งไปลงทุนสร้างโรงงานแปรรูป เนื้อเป็ดขนาดใหญ่ ด้วยเทคโนโลยีที่ทันสมัยที่สุด ที่จังหวัดสระแก้ว เพื่อเพิ่มกำลังการผลิต 40-50% เพื่อรองรับการขยายตลาดในอาเซียน ซึ่งเป็นตลาดที่มีขนาดใหญ่ ที่กำลังจะมีการเปิดตลาดมากขึ้น ในปีหน้า รวมถึงขยายตลาดในประเทศไทยเพิ่มมากขึ้นด้วย เพื่อผลักดันให้บริษัทเติบโตได้ตามเป้า หมาย บริษัทที่มุ่งมั่นสู่การเป็นผู้ผลิตเนื้อเป็ดอันดับต้นๆ ของโลก
ด้านนายสุทธิพัฒน์ เสรีรัตน์ ประธานกรรมการ บริษัทหลักทรัพย์ ไทยพาณิชย์ จำกัด ผู้จัดการ ร่วมการจัดจำหน่ายและรับประกันการจัดจำหน่ายหุ้นเพิ่มทุน BR เปิดเผยว่า ในฐานะผู้จัดการร่วมการจัดจำหน่ายหุ้นไอพีโอของ BR ขอขอบคุณนักลงทุนสถาบันและนักลงทุน รายย่อย ที่ให้ความสนใจเข้าลงทุนจองหุ้นไอพีโอ BR อย่างมาก ทำให้บริษัทฯสามารถระดมทุนได้ถึง 2,006.40 ล้านบาท ตามที่วางแผนไว้ โดยหุ้นไอพีโอมีกำหนดจะเข้าซื้อขายในวันพุธที่ 15 กรกฎาคม เช่นเดิม ซึ่งทางบริษัทฯ มั่นใจว่าเมื่อเข้าเทรดแล้วจะได้รับการตอบรับจากนักลงทุนในตลาดฯ เป็น อย่างดี
นายพิเชษฐ สิทธิอำนวย กรรมการผู้อำนวยการบริษัทหลักทรัพย์ บัวหลวง จำกัด (มหาชน) ผู้จัดการร่วมการจัดจำหน่ายและรับประกันการจัดจำหน่ายหุ้นเพิ่มทุน BR เสริมว่า “นักลงทุนเชื่อมั่นในศักยภาพ ความเชี่ยวชาญในตลาดเป็ดของผู้บริหาร BR กว่า 30 ปี และอนาคต ตลาดเป็ดในอาเซียนที่กำลังเปิดกว้างให้ BR เตรียมเข้าไปเจาะตลาด ดันยอดขายให้เติบโตอย่างมี นัยยะ นอกจากนี้ ราคาไอพีโอ 8.80 บาทเป็นราคาที่เป็นธรรม เนื่องจากราคาพาร์ 5 บาท และ นักวิเคราะห์หลักทรัพย์ให้ราคาที่เหมาะสม ประมาณ 12-13 บาท”
อนึ่ง โดยปี 2557 บริษัทฯ มีรายได้รวม 8,484 ล้านบาท เพิ่มขึ้น 12% จากรายได้รวม 7,573 ล้านบาท ในปี 2556 โดยบริษัทฯ มี กำไรขั้นต้น 1,705 ล้านบาทในปี 2557 เพิ่มขึ้น 40% จากกำไรขั้นต้น 1,218 ล้านบาทในปี 2556 และบริษัทฯ มี EBITDA ในปี 2557 เพิ่มขึ้น 55 % เป็น 1,384 ล้านบาท จาก EBITDA จำนวน 891 ล้านบาทในปี 2556 และมีกำไรสุทธิ 661 ล้านบาทในปี 2557 เพิ่มขึ้น 416 % จากกำไรสุทธิ 128 ล้านบาทในปี 2556 ซึ่งบริษัทฯ มีความสามารถในการทำกำไรในปี 2557 สูงกว่าอัตรากำไรขั้นต้นเฉลี่ยของกลุ่มผู้ผลิตอาหาร ในตลาดหลักทรัพย์ฯ